ORDE do 14 de novembro de 2008 pola que se determina o obxectivo de potencia máxima en megawatts para tramitar no período 2008-2012 e se abre o prazo para a presentación de solicitudes de autorización de centrais de biomasa.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 25/11/2008

A Directiva 2001/77/CE 27, relativa á promoción da electricidade xerada a partir de fontes de enerxía renovables no mercado interior da electricidade, tivo por obxecto fomentar un aumento da contribución das fontes de enerxía renovables á xeración no mercado interior da electricidade e sentar as bases dun futuro marco comunitario para ese mercado.
Xunto a ela, a comunicación da Comisión ao Consello e ao Parlamento Europeo, relativa a un plan de acción da UE para os bosques, estableceu dentro das súas accións claves o fomento do uso da biomasa forestal para a produción de enerxía, como base para acadar obxectivos tan importantes como son a axuda a mitigar o cambio climático mediante a substitución do combustible fósil, a mellora da autosuficiencia enerxética, o incremento da seguridade da subministración ou a creación de postos de traballo nas zonas rurais.
Estes obxectivos formulados a nivel europeo aparecen tamén entre os obxectivos da política enerxética xeral formulada polo Goberno galego, que se veñen completar con outros de carácter sectorial entre os cales podemos citar o emprego da biomasa forestal como ferramenta na prevención dos incendios forestais ou como factor de impulso á conservación dos ecosistemas forestais e as condicións fitosanitarias dos bosques en Galicia, producindo pola súa vez un maior desenvolvemento socioeconómico das zonas rurais galegas.
Neste contexto apróbase o Decreto 149/2008, do 26 de xuño, polo que se regula o procedemento de autorización das instalacións de produción de enerxía eléctrica a partir da valorización enerxética da biomasa forestal primaria na Comunidade Autónoma de Galicia. O novo decreto establece no seu artigo 7 que a consellaría competente en materia de enerxía determinará mediante orde o obxectivo de potencia máxima expresada en megawatts que se tramitará durante o período de referencia que naquela se estableza e fixará o prazo para a presentación de solicitudes de autorización de centrais de biomasa.
Consonte o previsto no decreto, determínase nesta orde a previsión de potencia que se tramitará para o período 2008-2012 en 80 MW, e fíxase un prazo de tres meses para a presentación das solicitudes de autorización de centrais de produción de enerxía eléctrica que utilicen como combustible principal do seu proceso produtivo a biomasa forestal primaria.
No resto do procedemento aplicable, mediante unha disposición adicional, faise unha remisión expresa ao Decreto 149/2008, do 26 de xuño, no que aquel se regula de xeito detallado.
Na súa virtude,
DISPOÑO:
Artigo 1º.-Obxecto.
1. Mediante a presente orde fíxase o prazo para a presentación de solicitudes de centrais de biomasa dentro do ámbito territorial da Comunidade Autónoma de Galicia, consonte o procedemento establecido no Decreto 149/2008, do 26 de xuño, polo que se regula o procedemento de autorización das instalacións de produción de enerxía eléctrica a partir da valorización enerxética da biomasa forestal primaria na Comunidade Autónoma de Galicia.
2. A potencia máxima que se tramitará ao abeiro desta orde e que abrangue o período 2008-2012 será de 80 MW. Para os efectos de determinar esta potencia máxima, no caso de instalacións híbridas, o cómputo da potencia da instalación só terá en conta a calculada a partir do aproveitamento da biomasa forestal primaria.
Artigo 2º.-Prazo e lugar de presentación de solicitudes.
1. O prazo de presentación de solicitudes será de tres meses contado a partir do día seguinte ao da publicación desta orde no Diario Oficial de Galicia.
2. As solicitudes irán dirixidas á dirección xeral con competencias en materia de enerxía e presentaranse en calquera das oficinas de rexistro propias ou concertadas da Administración da Comunidade Autónoma de Galicia, reguladas no Decreto 164/2005, do 16 de xuño (DOG nº 121 do 24 de xuño) ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º.-Requisitos das solicitudes.
As solicitudes deberán reunir os requisitos establecidos no artigo 8 do Decreto 149/2008, do 26 de xuño, presentaranse segundo o modelo de solicitude que se establece como anexo a esta orde e irán acompañadas da documentación indicada no subpunto 1 do devandito artigo 8, que se presentará, preferentemente, en formato PDF en soporte CD ou DVD, agás a planimetría, que se presentará en formato dwg, debendo figurar, debidamente identificados mediante carátula, os datos relativos ao nome do proxecto e ao solicitante.
Disposición adicional
Para todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no Decreto 149/2008, do 26 de xuño, polo que se regula o procedemento de autorización das instalacións de produción de enerxía eléctrica a partir da valorización enerxética da biomasa forestal primaria na Comunidade Autónoma de Galicia, e no resto de normativa que lle resulte de aplicación.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de novembro de 2008.
Fernando X. Blanco Álvarez
Conselleiro de Innovación e Industria
Ver referencia pdf "22900D004P006.PDF"